Kun i bystaten Bremen ser det værre ud. Der brød økonomien sammen for 83 ud af 100.000 borgere i samme tidsrum. Det viser en undersøgelse foretaget af virksomheden Crifbürgel, der arbejder med kreditvurdering.

KIEL: Trods den for øjeblikket gunstige, økonomiske situation og opsvinget på arbejdsmarkedet blinker alarmlamperne i Slesvig-Holsten, når det handler om personlige konkurser. Sammen med Niedersachsen er Slesvig-Holsten blandt de forbundslande, hvor flest borgere ikke kan betale deres regninger. I første halvår af 2019 var det i begge delstater 74 personer pr. 100.000 indbyggere, som gik personligt konkurs.

Mulighederne for at stifte gæld bliver stadig mere talrige. Bestandigt bliver borgerne foregøglet, at de har råd til alt.

I hele Tyskland er antallet af private konkurser faldet til det laveste niveau siden 2004. Siden første halvår af 2018 er antallet af ruinerede tyskere dalet med 1,4 procent. Men i Tysklands nordligste forbundsland går det den modsatte vej. I første halvdel af 2019 gik 2151 indbyggere fallit. Det er 1,5 procent flere end i samme periode året før.

Undersøgelsen viser, at de berørte i gennemsnit har en bruttoindtægt på omkring 1200 euro.

- Sål ser man, at selv beskeden gæld kan føre til en privat konkurs. Mange berørte kan slet ikke lægge noget til side, forklarer Oliver Ollrogge, der er talsmand for Crifbürgel.

Sammenslutningen af gældsrådgivere i Slesvig-Holsten siger, at ledighed, små indtægter, mislykkede forsøg på at være selvstændig, skilsmisse og sygdom er de typiske årsager, når privates økonomi falder fra hinanden.

- Mulighederne for at stifte gæld bliver stadig mere talrige. Gennem den øgede digitalisering bliver borgerne så hyppigt som aldrig tidligere motiveret til at leve for lånte penge. Bestandigt bliver de foregøglet, at de har råd til alt, konstaterer Vivien Rehder fra forbrugerrådet i Slesvig-Holsten.

Således er markedsføringen af lån uden kreditvurdering tiltaget, og mange mennesker mangler den fornødne viden om finansiering og jura. Forbrugercentralen kræver derfor, at undervisning i privatøkonomi skal være en del af folkeskolens undervisningsplan.